《王传岩起乐斋》
宋代·吕本中

人生各有乐，所乐故不同。吹竽与击缶，同在可乐中。

孰能识至乐，不计穷与通。颜子在陋巷，肯忧家屡空。

朝从圣师游，暮归无近功。忽然若有合，此乐固无穷。

当时二三子，因之开蔽蒙。君生百世下，久已闻其风。

端居有遐想，客至聊从容。四壁倚蓬蒿，万卷蟠心胸。

回视世所求，天道迷西东。此乐既不远，欲往吾其从。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。